ΑΠΟΦΑΣΗ (ΕΕ) 2020/1631 ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ

της 22ας Οκτωβρίου 2020

σχετικά με την εξουσιοδότηση λήψης αποφάσεων που αφορούν τη διαβίβαση εμπιστευτικών στατιστικών πληροφοριών για οικονομικά και χρηματοπιστωτικά στατιστικά στοιχεία στη Στατιστική Υπηρεσία της Ευρωπαϊκής Ένωσης (Eurostat) (ΕΚΤ/2020/53)

ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 12.1,

Έχοντας υπόψη τον κανονισμό (ΕΚ) αριθ. 2533/98 του Συμβουλίου, της 23ης Νοεμβρίου 1998, σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (1), και ιδίως το άρθρο 8α,

Εκτιμώντας τα ακόλουθα:

(1) Σύμφωνα με το άρθρο 8α παράγραφος 1 του κανονισμού (ΕΚ) αριθ. 2533/98, η διαβίβαση εμπιστευτικών στατιστικών πληροφοριών μεταξύ ενός μέλους του Ευρωπαϊκού Συστήματος Κεντρικών Τραπεζών (ΕΣΚΤ) που τις έχει συλλέξει και μιας αρχής του ευρωπαϊκού στατιστικού συστήματος (ΕΣΣ) επιτρέπεται, εφόσον είναι αναγκαία για την αποτελεσματική ανάπτυξη, παραγωγή ή διάδοση ευρωπαϊκών στατιστικών ή για την ενίσχυση της ποιότητάς τους εντός των οικείων πεδίων αρμοδιοτήτων του ΕΣΣ και του ΕΣΚΤ και εφόσον η αναγκαιότητα αυτή έχει αιτιολογηθεί.

(2) Το άρθρο 8α του κανονισμού (ΕΚ) αριθ. 2533/98 απαιτεί την πρόβλεψη πρόσθετων εχεγγύων κατά την ανταλλαγή εμπιστευτικών στατιστικών πληροφοριών μεταξύ του ΕΣΚΤ και του ΕΣΣ• συγκεκριμένα, για οποιαδήποτε περαιτέρω διαβίβαση, πέραν της πρώτης, απαιτείται ρητή άδεια της αρχής που συνέλεξε τις εκάστοτε πληροφορίες, οι δε εμπιστευτικές στατιστικές πληροφορίες δεν μπορούν να χρησιμοποιούνται για σκοπούς που δεν είναι αποκλειστικά στατιστικοί, όπως για διοικητικούς ή φορολογικούς σκοπούς ή νομικές διαδικασίες.

(3) Σύμφωνα με το άρθρο 20 παράγραφος 2 του κανονισμού (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου (2), τα εμπιστευτικά δεδομένα που συλλέγονται αποκλειστικά για την παραγωγή των ευρωπαϊκών στατιστικών χρησιμοποιούνται από τη Στατιστική Υπηρεσία της Ευρωπαϊκής Ένωσης (Eurostat) αποκλειστικά για στατιστικούς σκοπούς, εκτός αν η μονάδα στατιστικών στοιχείων έδωσε ανεπιφύλακτα τη συναίνεσή της για οποιαδήποτε άλλη χρήση. Ακόμη, σύμφωνα με το άρθρο 20 παράγραφος 4 του ως άνω κανονισμού, η Eurostat λαμβάνει όλα τα απαραίτητα κανονιστικά, διοικητικά, τεχνικά και οργανωτικά μέτρα προς διασφάλιση της φυσικής και λογικής προστασίας των απόρρητων στοιχείων. Σε αυτή τη βάση η Eurostat έχει επιβεβαιώσει στην Ευρωπαϊκή Κεντρική Τράπεζα (ΕΚΤ) ότι θα διασφαλίζει την εμπιστευτικότητα των διαβιβαζόμενων στατιστικών πληροφοριών, οι οποίες θα χρησιμοποιούνται αποκλειστικά για στατιστικούς σκοπούς, ενώ θα απαγορεύεται η περαιτέρω γνωστοποίησή τους. Ενόψει τούτου, κατά την αξιολόγηση του διοικητικού συμβουλίου της ΕΚΤ η Eurostat έχει εφαρμόσει τα αναγκαία μέτρα για τη διασφάλιση του απορρήτου των εμπιστευτικών στατιστικών πληροφοριών που διαβιβάζει η ΕΚΤ σε σχέση με τα οικονομικά και χρηματοπιστωτικά στατιστικά στοιχεία.

(4) Τον Μάρτιο του 2003 η ΕΚΤ και η Eurostat υπέγραψαν μνημόνιο συνεννόησης που αφορά τα οικονομικά και χρηματοπιστωτικά στατιστικά στοιχεία (3) (εφεξής το «μνημόνιο συνεννόησης που αφορά τα οικονομικά και χρηματοπιστωτικά στατιστικά στοιχεία»), προκειμένου να καθορίσουν μεταξύ άλλων το πλαίσιο ανταλλαγής και αναπαραγωγής των οικείων δεδομένων. Κατά τα οριζόμενα στην ενότητα G του εν λόγω μνημονίου συνεννόησης, οι συνομολογούμενες ρυθμίσεις για την έγκαιρη ανταλλαγή δεδομένων θα καθορίζονται σε συμφωνία επιπέδου υπηρεσιών που θα ρυθμίζει και την ανταλλαγή εμπιστευτικών στατιστικών δεδομένων. Συναφώς, η συμφωνία επιπέδου υπηρεσιών για τις ανταλλαγές δεδομένων (4), η οποία παρατίθεται στο παράρτημα 2 του ως άνω μνημονίου συνεννόησης και συνήφθη τον Φεβρουάριο του 2008, περιγράφει τις αντίστοιχες αρμοδιότητες, τους όρους και τα μέσα για την ανταλλαγή δεδομένων μεταξύ της Γενικής Διεύθυνσης Στατιστικής της ΕΚΤ και της Eurostat. Ειδικότερα, το παράρτημα 1 της εν λόγω συμφωνίας καθορίζει τις στατιστικές πληροφορίες που ανταλλάσσονται μεταξύ της Eurostat και της ΕΚΤ. Αυτές περιλαμβάνουν, ενδεικτικά, στατιστικά στοιχεία για τους τριμηνιαίους χρηματοοικονομικούς λογαριασμούς, τη λογιστική κατάσταση των νομισματικών χρηματοπιστωτικών ιδρυμάτων (ΝΧΙ), τα επιτόκια των ΝΧΙ και τον εξωτερικό τομέα, τα οποία συλλέγονται βάσει της κατευθυντήριας γραμμής ΕΚΤ/2013/24 (5), του κανονισμού (ΕΕ) αριθ. 1071/2013 της Ευρωπαϊκής Κεντρικής Τράπεζας (ΕΚΤ/2013/33) (6), του κανονισμού (ΕΕ) αριθ. 1072/2013 της Ευρωπαϊκής Κεντρικής Τράπεζας (ΕΚΤ/2013/34) (7) και της κατευθυντήριας γραμμής ΕΚΤ/2011/23 (8), αντίστοιχα.

(5) Για τη διευκόλυνση της διαδικασίας λήψης αποφάσεων της ΕΚΤ αναφορικά, αφενός, με τη διαβίβαση εμπιστευτικών οικονομικών και χρηματοπιστωτικών στατιστικών πληροφοριών στην Eurostat για τους σκοπούς του ως άνω μνημονίου συνεννόησης και, αφετέρου, με τροποποιήσεις της συμφωνίας επιπέδου υπηρεσιών για τις ανταλλαγές δεδομένων που ενδέχεται να καθίστανται απαραίτητες στο πλαίσιο της διαβίβασης των εν λόγω πληροφοριών, είναι αναγκαίο να προβλεφθεί η δυνατότητα κατ’ εξουσιοδότηση λήψης ορισμένων αποφάσεων σύμφωνα με τα οριζόμενα στην παρούσα εξουσιοδοτική απόφαση. Η κατ’ εξουσιοδότηση απόφαση για τη διαβίβαση εμπιστευτικών οικονομικών και χρηματοπιστωτικών στατιστικών πληροφοριών στην Eurostat καταλαμβάνει πληροφορίες σε επίπεδο ΕΕ, σε επίπεδο ζώνης του ευρώ και σε εθνικό επίπεδο, καθώς και τις εθνικές συνεισφορές βάσει των νομικών πράξεων της ΕΚΤ.

(6) Σύμφωνα με το άρθρο 12.1 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, το διοικητικό συμβούλιο μπορεί με απόφασή του να αναθέτει στην εκτελεστική επιτροπή την άσκηση ορισμένων εξουσιών.

(7) Σύμφωνα με τις γενικές αρχές που έχει διαμορφώσει και επιβεβαιώσει το Δικαστήριο της Ευρωπαϊκής Ένωσης όσον αφορά την εξουσιοδότηση για τη λήψη αποφάσεων, αυτή θα πρέπει να είναι περιορισμένη, να διέπεται από την αρχή της αναλογικότητας και να βασίζεται σε συγκεκριμένα κριτήρια. Δεδομένων των όρων του άρθρου 8α του κανονισμού (ΕΚ) αριθ. 2533/98 που διέπουν κάθε διαβίβαση εμπιστευτικών στατιστικών πληροφοριών στην Eurostat και του περιορισμού του πεδίου εφαρμογής της παρούσας απόφασης σε διαβιβάσεις εμπιστευτικών στατιστικών πληροφοριών για τους σκοπούς του μνημονίου συνεννόησης που αφορά τα οικονομικά και χρηματοπιστωτικά στατιστικά στοιχεία, οι κατ’ εξουσιοδότηση αποφάσεις που πρόκειται να λαμβάνονται είναι περισσότερο τεχνικής και λιγότερο πολιτικής φύσης, πράγμα που σημαίνει ότι τα κριτήρια για την εξουσιοδότηση πρέπει να παραμείνουν σχετικά γενικά.

(8) Όταν δεν πληρούνται τα κριτήρια για την έκδοση κατ’ εξουσιοδότηση απόφασης, οι αποφάσεις σχετικά με τη διαβίβαση εμπιστευτικών στατιστικών πληροφοριών στην Eurostat θα πρέπει να εκδίδονται από το διοικητικό συμβούλιο κατόπιν πρότασης της εκτελεστικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1 Ορισμοί Για τους σκοπούς της παρούσας απόφασης ισχύουν οι ακόλουθοι ορισμοί: 1) «εμπιστευτικές στατιστικές πληροφορίες»: οι εμπιστευτικές στατιστικές πληροφορίες κατά τους ορισμούς του άρθρου 1 σημείο 12) του κανονισμού (ΕΚ) αριθ. 2533/98 του Συμβουλίου· 2) «κατ’ εξουσιοδότηση απόφαση»: απόφαση εκδιδόμενη βάσει εξουσιοδότησης την οποία παρέχει το διοικητικό συμβούλιο σύμφωνα με την παρούσα απόφαση· 3) «μνημόνιο συνεννόησης που αφορά τα οικονομικά και χρηματοπιστωτικά στατιστικά στοιχεία»: το μνημόνιο συνεννόησης για τα οικονομικά και χρηματοπιστωτικά στατιστικά στοιχεία που υπογράφτηκε στις 10 Μαρτίου 2003 μεταξύ της Γενικής Διεύθυνσης Στατιστικής της Ευρωπαϊκής Κεντρικής Τράπεζας (ΓΔ Στατιστικής) και της Στατιστικής Υπηρεσίας των Ευρωπαϊκών Κοινοτήτων (Eurostat)· 4) «συμφωνία επιπέδου υπηρεσιών για τις ανταλλαγές δεδομένων»: η συμφωνία επιπέδου υπηρεσιών για τις ανταλλαγές δεδομένων που υπογράφτηκε τον Φεβρουάριο του 2008 μεταξύ της Ευρωπαϊκής Κεντρικής Τράπεζας (ΓΔ Στατιστικής) και της Στατιστικής Υπηρεσίας των Ευρωπαϊκών Κοινοτήτων (Eurostat), όπως εκάστοτε τροποποιείται σύμφωνα με τους όρους της, η οποία αποτελεί το παράρτημα 2 του μνημονίου συνεννόησης που αφορά τα οικονομικά και χρηματοπιστωτικά στατιστικά στοιχεία.

Άρθρο 2 Διαβίβαση εμπιστευτικών στατιστικών πληροφοριών στην Eurostat 1. Με την παρούσα το διοικητικό συμβούλιο εξουσιοδοτεί την εκτελεστική επιτροπή να λαμβάνει αποφάσεις σχετικά με τη διαβίβαση στην Eurostat εμπιστευτικών στατιστικών πληροφοριών οι οποίες εμπίπτουν στο πεδίο εφαρμογής του μνημονίου συνεννόησης που αφορά τα οικονομικά και χρηματοπιστωτικά στατιστικά στοιχεία. 2. Οι αποφάσεις της παραγράφου 1 σχετικά με τη διαβίβαση εμπιστευτικών στατιστικών πληροφοριών από την ΕΚΤ στην Eurostat εκδίδονται κατ’ εξουσιοδότηση μόνο εφόσον πληρούνται τα κριτήρια έκδοσης κατ’ εξουσιοδότηση αποφάσεων του άρθρου 4.

Άρθρο 3 Τροποποιήσεις της συμφωνίας επιπέδου υπηρεσιών για τις ανταλλαγές δεδομένων 1. Με την παρούσα το διοικητικό συμβούλιο εξουσιοδοτεί την εκτελεστική επιτροπή να λαμβάνει αποφάσεις σχετικά με τροποποιήσεις της συμφωνίας επιπέδου υπηρεσιών για τις ανταλλαγές δεδομένων στον βαθμό που αυτό είναι αναγκαίο για τη διαβίβαση στην Eurostat των εμπιστευτικών στατιστικών πληροφοριών του άρθρου 2 παράγραφος 1. 2. Αποφάσεις της παραγράφου 1 σχετικά με τροποποιήσεις της συμφωνίας επιπέδου υπηρεσιών για τις ανταλλαγές δεδομένων στον βαθμό που αυτό είναι αναγκαίο για τη διαβίβαση στην Eurostat των εμπιστευτικών στατιστικών πληροφοριών του άρθρου 2 παράγραφος 1 εκδίδονται κατ’ εξουσιοδότηση μόνο εφόσον πληρούνται τα κριτήρια έκδοσης κατ’ εξουσιοδότηση αποφάσεων του άρθρου 4.

Άρθρο 4 Κριτήρια έκδοσης κατ’ εξουσιοδότηση αποφάσεων σχετικά με τη διαβίβαση εμπιστευτικών στατιστικών πληροφοριών στην Eurostat και σχετικά με τροποποιήσεις της συμφωνίας επιπέδου υπηρεσιών για τις ανταλλαγές δεδομένων 1. Αποφάσεις των άρθρων 2 και 3, αντίστοιχα, σχετικά με τη διαβίβαση στην Eurostat εμπιστευτικών στατιστικών πληροφοριών του άρθρου 2 παράγραφος 1 ή σχετικά με τροποποιήσεις της συμφωνίας επιπέδου υπηρεσιών για την ανταλλαγή δεδομένων εκδίδονται κατ’ εξουσιοδότηση μόνο όταν η εν λόγω διαβίβαση είναι απαραίτητη για την ανάπτυξη, παραγωγή ή διάδοση ευρωπαϊκών οικονομικών και χρηματοπιστωτικών στατιστικών ή για την ενίσχυση της ποιότητάς τους και εφόσον η αναγκαιότητα αυτή είναι δεόντως αιτιολογημένη. Οι εμπιστευτικές στατιστικές πληροφορίες του άρθρου 2 παράγραφος 1 που διαβιβάζονται στην Eurostat πρέπει να είναι κατάλληλες, συναφείς και όχι υπερβολικές σε σχέση με τα καθήκοντά της. 2. Αποφάσεις των άρθρων 2 και 3, αντίστοιχα, σχετικά με τη διαβίβαση στην Eurostat εμπιστευτικών στατιστικών πληροφοριών του άρθρου 2 παράγραφος 1 ή σχετικά με τροποποιήσεις της συμφωνίας επιπέδου υπηρεσιών για την ανταλλαγή δεδομένων εκδίδονται κατ’ εξουσιοδότηση μόνο όταν πληρούνται σωρευτικά οι ακόλουθες προϋποθέσεις: α) οι πληροφορίες είναι απαραίτητες προκειμένου η Eurostat να είναι σε θέση να διασφαλίσει την ουσιαστική κατάρτιση των ευρωπαϊκών οικονομικών και χρηματοπιστωτικών στατιστικών στοιχείων ή να αξιολογήσει την ποιότητα των συνεισφορών στα συγκεντρωτικά μεγέθη αυτών των στατιστικών στοιχείων• β) η Eurostat συμφωνεί να λαμβάνει άδεια πριν από κάθε περαιτέρω διαβίβαση των εμπιστευτικών στατιστικών πληροφοριών του άρθρου 2 παράγραφος 1, πέραν της πρώτης διαβίβασης• γ) το σχετικό αίτημα περιλαμβάνει πληροφορίες οι οποίες εμπίπτουν στο πεδίο εφαρμογής του μνημονίου συνεννόησης που αφορά τα οικονομικά και χρηματοπιστωτικά στατιστικά στοιχεία• και δ) η διαβίβαση των εν λόγω πληροφοριών δεν θίγει την εκτέλεση των καθηκόντων του ΕΣΚΤ. Η επιτροπή στατιστικής του ΕΣΚΤ υποβάλλει στην εκτελεστική επιτροπή αξιολόγηση σχετικά με την τήρηση των προϋποθέσεων του πρώτου εδαφίου. 3. Κάθε απόφαση της εκτελεστικής επιτροπής βάσει των άρθρων 2 και 3 γνωστοποιείται στο διοικητικό συμβούλιο σε εύθετο χρόνο. 4. Όταν δεν πληρούνται ένα ή περισσότερα από τα κριτήρια των παραγράφων 1 και/ή 2 για την έκδοση κατ’ εξουσιοδότηση απόφασης, οι αποφάσεις σχετικά με τη διαβίβαση στην Eurostat των εμπιστευτικών στατιστικών πληροφοριών του άρθρου 2 παράγραφος 1 και σχετικά με τροποποιήσεις της συμφωνίας επιπέδου υπηρεσιών για τις ανταλλαγές δεδομένων στον βαθμό που αυτό είναι αναγκαίο για την ως άνω διαβίβαση εκδίδονται από το διοικητικό συμβούλιο κατόπιν πρότασης της εκτελεστικής επιτροπής.

Άρθρο 5 Έναρξη ισχύος Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Φρανκφούρτη, 22 Οκτωβρίου 2020. Η Πρόεδρος της ΕΚΤ Christine LAGARDE

(1) ΕΕ L 318 της 27.11.1998, σ. 8.

(2) Κανονισμός (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις ευρωπαϊκές στατιστικές και την κατάργηση του κανονισμού (ΕΚ, Ευρατόμ) αριθ. 1101/2008 του Ευρωπαϊκού Κοινοβουλίου και του Συμβουλίου σχετικά με τη διαβίβαση στη Στατιστική Υπηρεσία των Ευρωπαϊκών Κοινοτήτων πληροφοριών που καλύπτονται από το στατιστικό απόρρητο, του κανονισμού (ΕΚ) αριθ. 322/97 του Συμβουλίου σχετικά με τις κοινοτικές στατιστικές και της απόφασης 89/382/ΕΟΚ, Ευρατόμ του Συμβουλίου για τη σύσταση επιτροπής του στατιστικού προγράμματος των Ευρωπαϊκών Κοινοτήτων (ΕΕ L 87 της 31.3.2009, σ. 164).

(3) Memorandum of Understanding on economic and financial statistics between the Directorate General of the European Central Bank (DG Statistics) and the Statistical Office of the European Communities (Eurostat) [Μνημόνιο συνεννόησης που αφορά τα οικονομικά και χρηματοπιστωτικά στατιστικά στοιχεία το οποίο συνήφθη μεταξύ της Γενικής Διεύθυνσης Στατιστικής της Ευρωπαϊκής Κεντρικής Τράπεζας (ΓΔ Στατιστικής) και της Στατιστικής Υπηρεσίας των Ευρωπαϊκών Κοινοτήτων (Eurostat)] (Βρυξέλλες, 10 Μαρτίου 2003), MOU/2003/03101.

(4) Service Level Agreement (SLA) on Data Exchanges between the Directorate General Statistics of the European Central Bank (DG Statistics) and the Statistical Office of the European Communities (Eurostat) – Annex 2 to the ‘Memorandum of Understanding on economic and financial statistics’ between Eurostat and DG Statistics [Συμφωνία επιπέδου υπηρεσιών για τις ανταλλαγές δεδομένων η οποία συνήφθη μεταξύ της Γενικής Διεύθυνσης Στατιστικής της Ευρωπαϊκής Κεντρικής Τράπεζας (ΓΔ Στατιστικής) και της Στατιστικής Υπηρεσίας των Ευρωπαϊκών Κοινοτήτων (Eurostat) - Παράρτημα 2 στο «Μνημόνιο συνεννόησης που αφορά τα οικονομικά και χρηματοπιστωτικά στατιστικά στοιχεία» μεταξύ Eurostat και ΓΔ Στατιστικής (Φεβρουάριος 2008), MOU/2008/02011.

(5) Κατευθυντήρια γραμμή ΕΚΤ/2013/24, της 25ης Ιουλίου 2013, σχετικά με τις υποχρεώσεις παροχής στατιστικών στοιχείων που θεσπίζει η Ευρωπαϊκή Κεντρική Τράπεζα στον τομέα των τριμηνιαίων χρηματοοικονομικών λογαριασμών (ΕΕ L 2 της 7.1.2014, σ. 34).

(6) Κανονισμός (ΕΕ) αριθ. 1071/2013 της Ευρωπαϊκής Κεντρικής Τράπεζας, της 24ης Σεπτεμβρίου 2013, σχετικά με τη λογιστική κατάσταση του τομέα των νομισματικών χρηματοπιστωτικών ιδρυμάτων (ΕΚΤ/2013/33) (ΕΕ L 297 της 7.11.2013, σ. 1).

(7) Κανονισμός (ΕΕ) αριθ. 1072/2013 της Ευρωπαϊκής Κεντρικής Τράπεζας, της 24ης Σεπτεμβρίου 2013, σχετικά με τα στατιστικά στοιχεία επιτοκίων των νομισματικών χρηματοπιστωτικών ιδρυμάτων (ΕΚΤ/2013/34) (ΕΕ L 297 της 7.11.2013, σ. 51).

(8) Κατευθυντήρια γραμμή ΕΚΤ/2011/23, της 9ης Δεκεμβρίου 2011, σχετικά με τις υποχρεώσεις παροχής στατιστικών στοιχείων που θεσπίζει η Ευρωπαϊκή Κεντρική Τράπεζα όσον αφορά τα στατιστικά στοιχεία του εξωτερικού τομέα (ΕΕ L 65 της 3.3.2012, σ. 1).